Στιγμιότυπα θανάτου

Τα Στιγμιότυπα θανάτου ή όπως είναι ο αγγλικός τίτλος Shutter είναι διασκευή της ομώνυμης ταιλανδέζικης ταινίας που κυκλοφόρησε το 2004.

Πλοκή

Το ατύχημα
Ο Μπέντζαμιν (Τζόσουα Τζάκσον) και η Τζέιν Σο (Ρέιτσελ Τέιλορ) είναι ένα νεόνυμφο ζευγάρι από τη Νέα Υόρκη που πραγματοποιεί το ταξίδι του μέλιτος στην Ιαπωνία σε συνδυασμό με κάποιες επαγγελματικές υποχρεώσεις του Μπέντζαμιν ο οποίος είναι επαγγελματίας φωτογράφος. 

Κατά την παραμονή τους στην Ιαπωνία, η Τζέιν χτυπάει άθελα της με το αυτοκίνητο σε επαρχιακό δρόμο μία γυναίκα. Μετά το ατύχημα η Τζέιν και ο Μπέντζαμιν μάταια αναζητούν την γυναίκα που χτύπησαν με το αυτοκίνητο και ο Μπέντζαμιν οδηγείται στο συμπέρασμα πως το θύμα του τροχαίου για να μην υπάρχει πουθενά ήταν καλά στην υγεία του. Αργότερα ανακαλύπτουν πως στις φωτογραφίες που τράβηξαν μετά από ένα τραγικό δυστύχημα εμφανίζονται λάμψεις που στην αρχή τις αποδίδουν στο τροχαίο υποθέτοντας πως χτυπήθηκε η φωτογραφική μηχανή του Μπέντζαμιν.

Η Μεγκούμι και οι θάνατοι των φίλων του Μπεν
Αργότερα όμως αρχίζουν να βλέπουν τόσο η Τζέιν όσο και ο Μπέντζαμιν σε διάφορα οράματα την γυναίκα που χτύπησαν με το αυτοκίνητο και αποφασίζουν να ξεκινήσουν μια έρευνα. Κατά τη διάρκεια της έρευνας η Τζέιν ανακαλύπτει πως η μυστηριώδης γυναίκα ονομάζεται Μεγκούμι Τανάκα (Μεγκούμι Οκίνα) και ήταν συνάδελφος αλλά και παλιός δεσμός του Μπέντζαμιν. 

Ο ίδιος ισχυρίζεται πως όταν χώρισε την Μεγκούμι εκείνη άρχισε να γίνεται πιεστική και ανυπόφορη με αποτέλεσμα να καταφύγει στη βοήθεια των δύο φίλων και επίσης συναδέλφων του Μπρούνο και Άνταμ ώστε να την πείσει να πάρει απόφαση το γεγονός του χωρισμού τους.

Στη συνέχεια οι δύο φίλοι του Μπεν βρίσκουν τον θάνατο, ο ένας μάλιστα αυτοκτονεί μπροστά στα μάτια του ζευγαριού βουτώντας από το μπαλκόνι του διαμερίσματος του. Ο Μπεν και η Τζέιν αποφασίζουν να εγκαταλείψουν την Ιαπωνία όταν παρατηρούν σε κάποιες από τις γαμήλιες φωτογραφίες που τους απεστάλησαν από τις ΗΠΑ πως το πνεύμα της Μεγκούμι ήταν μαζί τους πριν ακόμη κάνουν το γαμήλιο ταξίδι.

Αποφασίζουν να την αναζητήσουν και έτσι οδηγούνται στο σπίτι της όπου την βρίσκουν όμως νεκρή σε κατάσταση αποσύνθεσης καθώς είχε αυτοκτονήσει. Την ίδια νύχτα εμφανίζεται στο ξενοδοχείο όπου διέμενε το ζευγάρι βασανίζοντας τον Μπεν. Τελικά αποχωρεί όταν η Τζέιν της φωνάζει πως ο Μπεν την παράτησε διότι δεν την αγαπούσε.

Νέες φωτογραφίες με το πνεύμα της Μεγκούμι
Την επόμενη μέρα, μετά την καύση της σωρού της Μεγκούμι, το ζευγάρι επιστρέφει στις ΗΠΑ πιστεύοντας πως όλα έχουν τελειώσει. Όμως η Τζέιν βρίσκει νέες φωτογραφίες με το πνεύμα της Μεγκούμι οι οποίες την οδηγούν στο να βρει μια παλιά φωτογραφική μηχανή του Μπεν. Εμφανίζοντας τις φωτογραφίες της μνήμης στον φορητό ηλεκτρονικό υπολογιστή, αντικρίζει τους νεκρούς φίλους του Μπεν να παρενοχλούν σεξουαλικά την Μεγκούμι. 

Αργότερα καταφθάνει στο διαμέρισμα ο Μπεν,ο οποίος αναγκάζεται να αποκαλύψει την αλήθεια, λέγοντας πως οι φίλοι του τον είχαν πείσει να υπνωτίσουν τη Μεγκούμι ώστε να τραβήξουν φωτογραφίες μαζί της, τις οποίες θα χρησιμοποιούσαν εναντίον της σε περίπτωση που αυτή εξακολουθούσε να παρενοχλεί τον Μπεν. Επιπλέον, ο Μπρούνο και ο Άνταμ βίασαν την Μεγκούμι. Αηδιασμένη η Τζέιν εγκαταλείπει τον Μπεν, ο οποίος σε κατάσταση παροξυσμού αρχίζει να φωτογραφίζει το σπίτι στην προσπάθειά του να εντοπίσει το φάντασμα της Μεγκούμι. 

Τελικά, έντρομος ανακαλύπτει πως αυτή βρισκόταν στους ώμους του, γεγονός το οποίο εξηγούσε τους αφόρητους και ανεξήγητους πόνους που ο ίδιος ένιωθε στο συγκεκριμένο σημείο του σώματός του. Σε κατάσταση πανικού, προκαλεί στον εαυτό του ηλεκτροπληξία με αποτέλεσμα να μείνει κατατονικός. Η τελευταία σκηνή της ταινίας, δείχνει τον Μπεν σε ψυχιατρική κλινική με την Μεγκούμι να κρατιέται ακόμη πάνω του.

Κριτικές και εισπράξεις 
Παρά το γεγονός ότι η ταινία δέχτηκε αρκετές αρνητικές κριτικές, κατάφερε να αποφέρει εισπράξεις που ξεπέρασαν τα 43 εκατομμύρια αμερικανικά δολάρια παγκοσμίως, ενώ κατά την πρώτη εβδομάδα προβολής της έφτασε μέχρι την τρίτη θέση στην λίστα με τις εισπράξεις στην Αμερική.

Πηγές 
 Προφίλ της ταινίας στο imdb.com
 Προφίλ της ταινίας στο cine.gr
 Tρέιλερ της ταινίας

Αμερικανικές ταινίες
Ταινίες παραγωγής 20th Century Fox
Ταινίες του 2008
Αμερικανικές ταινίες μυστηρίου
Αμερικανικές ταινίες τρόμου
Υπερφυσικές ταινίες τρόμου
Ταινίες που αφορούν την εκδίκηση
Αγγλόφωνες ταινίες
Ταινίες παραγωγής Regency Enterprises
Ταινίες με θέμα την αυτοκτονία